Mičovský, Ján, minister pôdohospodárstva a rozvoja vidieka SR (2020-09-17):
Dobré popoludnie. Ďakujem za slovo, vážený pán podpredseda. Vážený pán poslanec, ďakujem za otázku. Vážené pani poslankyne, vážení páni poslanci, považujem za celkom šťastnú zhodu okolností, že tieto otázky, neviem teda, či sa to podarilo náhodou, alebo je v tom aj nejaký cieľ, ale v každom prípade veľmi dobre, že zaznievajú otázky na troch ministrov, ktorí predstavujú istú, nechcem povedať, že záruku, ale istú povinnosť riešenia v záležitosti, ktorá je viac ako ťaživá. Alebo tá známa skutočnosť, že polyfenodované bifenyly sú najväčšou záťažou na svete práve v Strážskom a v okolí, je smutná pravda. A teraz už o tej pravde netreba rozprávať, lebo je to notoricky známe, treba to riešiť. Ja si myslím, že kolegovia predstavili odpovede na otázky, čo sa má udiať v najbližšom mesiaci, tak ako naozaj je to potrebné zodpovedať. Určite ten proces bude dlhodobý, ale musí mať svoj koniec a ten koniec je daný v tom, že sa táto záťaž, keď už nie na nulu, neviem si to predstaviť, že či úplne na nulu, ale zminimalizuje z tej obrovskej hrozivej cifry, že teda najväčšia záťaž na svete, že sa to teda zníži na promile dnešného stavu. Kiež by to bolo na nulu! Ja sa vyjadrím k tej časti, ktorá sa týka pôdohospodárstva, a keďže teda pôdohospodárstvo je hlavne o pôde, tak ja v súvislosti so svojimi možnosťami som predovšetkým teraz dal urobiť pokusy, testy, ako je to s pôdou, ako je to so stromami a ako je to so živočíchmi. Je pravda ťaživá a povedzme si ju tu nahlas, že posledné testovanie, skúmanie pôdy bolo urobené v roku 2010, tak ako som dostal informáciu od agroekologického inštitútu v Michalovciach, ktorý je súčasťou nášho výskumného ústavu nitrianskeho. A tá skutočnosť je naozaj hrozná. V roku 2010 bol prekročený rámec oproti referenčnej norme, ktorá sa vtedy použila, dvetisícnásobne bola pôda v okolí Chemka Strážskeho polychlórovanými bifenylmi zaťažená, viac ako dvetisícnásobne oproti tomu, čo sa považovalo v tom čase za primerané. Takže hrozné. A tie hrozné dôsledky sú dané obrovskou chorobnosťou a všetkým tým, čo s tým súvisí, čo možno treba pripomínať, ale ako som povedal, treba hlavne riešiť. No keďže ide o pôdu, tak boli sme tam spolu aj s pánmi ministrami a sme to riešili, teda naposledy siedmeho, alebo teda s pánom ministrom Budajom som tam bol 7. augusta, keď som následne po našej spoločnej ceste do Strážskeho dal vykonať konkrétne analýzy pôdnych vzoriek v rôznych profiloch. Lebo zaujíma ma, zaujíma nás, ako je samotná pôda zaťažená s klesajúcou hĺbkou. Je to veľmi dôležitá otázka práve k tomu, že na rozdiel od toho, čo sa spomínalo o tej lokalite ošipáreň a tepláreň, kde teda máme koncentrovanú záťaž v podobe tých nedôstojne porozhadzovaných sudov, ktoré treba riešiť ako jadro problému, tak samotná záťaž tej pôdy, ktorá sa rozlieha do širokého okolia, bude zrejme otázka v tých sondách, ktoré sme dali urobiť, ako to klesá aj s hĺbkou, aj so šírkou od samotného Chemka Strážskeho, bude dôležitá práve pre zodpovedanie technológie, aká bude možná, ako ju použiť, či nám bude treba zobrať päť centimetrov pôdy, či dvadsaťpäť centimetrov, alebo nájdeme záťaž pôdy aj v hĺbke väčšej. Neviem v tejto chvíli zodpovedať otázku, priznám sa k tomu, aké možné technológie bude možné použiť. Lebo, viete, ak by sme došli k tomu, že máme tu stovky hektárov, ktoré treba doslova zobrať, ornice, tak neviem, kde by sme našli technológie primerané takémuto riešeniu a kde by bolo možné nájsť prostriedky na takéto riešenie, ale nevylučujem nič. V tejto chvíli očakávam, v najbližších dvoch-troch týždňoch, výsledky práve týchto sond, ktoré sa zobrali z pôdy, zobrali sa z dreva, z drevín a zobrali sa takisto z domácich živočíchov, z hydiny. Na základe tohto budú prijaté opatrenia, ktoré budú hovoriť o tom, čo je nevyhnutné urobiť práve v súvislosti s tým, aby sa táto záťaž zlikvidovala. Prostriedky, ktoré sú k dispozícii alebo ktoré budú k dispozícii, určite budú veľmi múdro využité, či to bude Next Generation, alebo to bude iný zdroj na to, aby sme vedeli pohnúť s touto záťažou, ktorá je extrémne veľká, a teda za rezort pôdohospodárstva hovorím to, čo som hovoril ešte pred tým, než som teda sa stal ministrom pôdohospodárstva, netušiac, že sa teda ním stanem. Ja som do toho Strážskeho naozaj chodieval aj vtedy, keď to nebolo ako ministrovi mi je tam ľahké prísť, ale predtým som tam musel nejaký plot preskočiť, aby som teda zistil, čo tam je. Naozaj tá skutočnosť je zlá. A ja chcem poďakovať aj kolegom z vlády, že sa toho ujali spôsobom, ktorý sa dá nazvať komplexný, perspektívny a túto záťaž riešiaci. Takže asi toľko. Ja tu mám popísané rôzne parametre... (Prerušenie vystúpenia predsedajúcim.)